በእነ አቶ እስክንድር ነጋ ላይ ዓቃቤ ሕግ ክስ መሥርቶ እንዲቀርብ ትዕዛዝ ተሰጠ
በአቶ ልደቱ አያሌው ላይ ተጨማሪ ምርመራ ሰባት ቀናት ተፈቀደየፌዴራል ጠቅላይ ዓቃቤ ሕግ በእነ አቶ እስክንድር ነጋ ላይ የቆጠራቸውን የቀዳሚ ምርመራ ምስክሮች በማጠናቀቁ በ15 ቀናት ውስጥ ክስ እንዲመሠርት ያቀረበውን ጥያቄ የፌዴራል የመጀመርያ ደረጃ ፍርድ ቤት አራዳ ምድብ ተረኛ ወንጀል ችሎት ትናንት ነሐሴ 12 ቀን 2012 ዓ.ም. ፈቅዷል፡፡ ተጠርጣሪዎቹ አቶ እስክንድር ነጋ፣ አቶ ስንታየሁ ቸኮልና ወ/ሮ ቀለብ ስዩም የዋስትና መብታቸው እንዲከበርላቸው የጠየቁ ቢሆንም፣ የተጠረጠሩበት ወንጀል ከ15 ዓመታት በላይ ሊያስቀጣ የሚችል መሆኑን ዓቃቤ ሕግ በመጥቀስና ጥያቄያቸውን በመቃወም የዋስትናው ጥያቄ ውድቅ እንዲደረግ ጠይቋል፡፡ ፍርድ ቤቱም የተጠርጣሪዎቹን የዋስትና ጥያቄ ውድቅ በማድረግ ዓቃቤ ሕግ በወንጀለኛ መቅጫ ሕግ ሥነ ሥርዓት በሚፈቅደው መሠረት በ15 ቅናት ውስጥ ክስ እንዲመሠርት ፈቅዶለታል፡፡ በሌላ በኩል የቢሾፍቱ ከተማ ወጣቶችን በማደራጀትና የገንዘብ ድጋፍ በማድረግ ሰኔ 23 እና 24 ቀን 2012 ዓ.ም. ሁከትና ብጥብጥ እንዲነሳ በማድረግ ወንጀል ተጠርጥረው በእስር ላይ የሚገኙት አቶ ልደቱ አያሌው፣ የልብና የአስም ሕመምተኛ መሆናቸውን ማረጋገጫ ሰነድ ቢያቀርቡም ለተጨማሪ ምርመራ ሰባት ቀን ተፈቅዶባቸዋል፡፡ ሐምሌ 17 ቀን 2012 ዓ.ም. በፌዴራል ፖሊስ ተጠርተው ራሳቸው ከቀረቡ በኋላ የተጠረጠሩበት ወንጀል ተገልጾላቸው ወደ ኦሮሚያ ክልል ቢሾፍቱ ከተማ ተወስደው የታሰሩት አቶ ልደቱ፣ ነሐሴ 11 ቀን 2012 ዓ.ም. በምሥራቅ ሸዋ ዞን የቢሾፍቱ ከተማ ወረዳ ፍርድ ቤት ለሦስተኛ ጊዜ ቀርበው ነበር፡፡ የቢሾፍቱ ከተማ ፖሊስ ቀደም ብሎ በነበረው ችሎት ተሰጥቶት በተፈቀደለት ሰባት የምርመራ ቀናት ውስጥ የሠራውን ለፍርድ ቤቱ እንዳስረዳው፣ በአቶ ልደቱ ቤት ባደረገው ብርበራ ሁለት ሽጉጦች ማግኘቱንና ለፎረንሲክ ልኮት እንደነበር አስታውሶ፣ አንደኛውን ሽጉጥ አቶ ልደቱ ‹‹መንግሥት አስታጥቆኝ ነው›› ያሉትን በሚመለከት መንግሥት እንዳላስታጠቃቸው ማረጋገጡን ገልጿል፡፡ ሽጉጡ በቀድሞ የብሔራዊ መረጃና ደኅንነት ምክትል ዳይሬክተር አቶ ኢሳያስ ወልደጊዮርጊስ ስም የተመዘገበ መሆኑን ማረጋገጡንም ለፍርድ ቤቱ ተናግሯል፡፡ የአቶ ልደቱን ሕክምና በሚመለከትም በላንድ ማርክ ሐኪም ቤት እንዲታከሙ ማድረጉን ፖሊስ አስረድቷል፡፡ ለፎረንሲክ ምርመራ የላከውን የተጠርጣሪውን የኤሌክትሮኒክስ መሣሪያዎች የምርመራ ውጤት መቀበል እንደሚቀረውና በርካታ የምርመራ ሥራዎችንም እየሠራ መሆኑን በመግለጽ ለተጨማሪ ምርመራ 14 ቀናት እንዲፈቀድለት ጠይቋል፡፡ አቶ ልደቱ ባቀረቡት መከራከሪያ ሐሳብ፣ በአቶ ኢሳያስ ወልደጊዮርጊስ የተመዘገበ እንደሆነ የተገለጸው ሽጉጥ በወቅቱ አቶ ኢሳያስ የብሔራዊ መረጃና ደኅንነት አገልግሎት ምክትል ዳይሬክተር እንደነበሩ ገልጸው፣ ኃላፊነታቸውን ተጠቅመው ያስታጠቋቸው መሆኑን ተናግረዋል፡፡ ነገር ግን ፖሊስ ለፍርድ ቤቱ እንደገለጸው፣ ተቋሙን ጠይቆ እንደተረዳው ሽጉጡ በአቶ ኢሳያስ እንጂ በአቶ ልደቱ እንዳልተመዘገበ ገልጾ ምላሽ መስጠቱን አስታውቋል፡፡ አቶ ልደቱ ቀጥለው ለፍርድ ቤቱ እንዳስረዱት በላንድማርክ ሐኪም ቤት ክትትል ማድረጋቸውን፣ የልብና የአስም ሕመምተኛ መሆናቸውን የሚያረጋግጥ ማስረጃ ከምርመራ ፋይላቸው ጋር ማያያዛቸውን ገልጸዋል፡፡ ፍርድ ቤቱ ማስረጃቸውን ተመልክቶ ወደ ውጭ አገር ሄደው ሕክምና እንዲያደርጉ እንዲፈቀድላቸውም ጠይቀዋል፡፡ ሕመማቸው ለሌላ በሽታ ተጋላጭ ሊያደርጋቸው እንደሚችል በማስረዳት በዋስ እንዲፈቱ እንዲፈቀድላቸውም ጠይቀዋል፡፡ አቶ ልደቱ ቀደም ብሎ በነበሩ ችሎቶች በግላቸው (በራሳቸው) የሚከራከሩ ቢሆንም፣ ፍርድ ቤቱ በጠበቃ የመወከል ሕገ መንግሥታዊ መብታቸውን በመጠበቅ መንግሥት ተከላካይ ጠበቃ እንዲያቆምላቸው አድርጓል፡፡ ፍርድ ቤቱ የግራ ቀኙን ክርክር ከሰማ በኋላ፣ አቶ ልደቱ የጠየቁትን ዋስትና ውድቅ በማድረግ ለፖሊስ ተጨማሪ ሰባት የምርመራ ቀናትን በመፍቀድ ለነሐሴ 18 ቀን 2012 ዓ.ም. ቀጠሮ ሰጥቷል፡፡ 